Tom Behnke (KF), 2011-06-14:
Forslaget her handler om, at vi fra De Konservatives, regeringens og flere andre partiers side har et ønske om, at vi skærper straffen for organiseret indbrudskriminalitet, og at vi går ind og fordobler straffen for egentlige hjemmerøverier.
Og hvorfor gør vi så det?
Ja, det gør vi af flere forskellige grunde.
Altså, for mit vedkommende skal det ikke være nogen hemmelighed, at når jeg sidder og kigger på strafudmålinger, så kigger jeg også på, hvad der er en rimelig straf i forhold til den forbrydelse, man begår; hvad der er en rimelig straf i forhold til grovheden af den forbrydelse, man begår; og hvad der er en rimelig straf i forhold til den skade, man påfører ofrene, både fysisk og psykisk.
Det er det, jeg går ind og vurderer for at kunne sige, hvad jeg synes der er en rimelig straf.
Det er Folketinget, der for det første fastsætter, hvad der er lovligt, og hvad der er ulovligt; dernæst fastsætter vi strafferammerne og sender dermed et klart signal om, hvad vi mener man skal straffe med, altså hvad der er en rimelig straf.
Vi overlader så selvfølgelig til domstolene i det konkrete tilfælde at vurdere den konkrete forbrydelse og omstændighederne, som kan være strafskærpende eller formildende omstændigheder, som knytter sig til selve gerningen, det kan være omkring gerningsmanden osv.
Det overlader vi trygt til domstolene.
Men på lige præcis det her punkt har jeg den opfattelse, at det ville være hensigtsmæssigt, hvis vi fik skærpet straffene, for jeg synes, at de straffe, der bliver udmålt, når vi taler om egentlige hjemmerøverier, er for milde.
Derfor er jeg meget tilfreds med, og derfor er vi fra konservatives side meget tilfredse med, at vi nu fordobler straffen for egentlige hjemmerøverier og tager udgangspunkt i, at normalstraffen skal være 5 års fængsel.
Derudover er det et spørgsmål om – som jeg bestemt synes man skal tage med i sine overvejelser og betragtninger – om straf rent faktisk virker.
Den her regering har sat massivt ind over for den personfarlige kriminalitet og har lavet en klar lovgivning, der sender det klare signal: Vi vil ikke vil finde os i den personfarlige kriminalitet.
Og resultatet af det er, at den personfarlige kriminalitet falder og falder.
Tallet for andelen af voldssager og voldsmænd er det laveste i 40 år.
Så selvfølgelig hjælper det, at man sætter markant ind og siger: Hvad vil vi ikke finde os i?
Hvor sætter vi ind i forhold til at lave noget forebyggende, den præventive indsats, men også den politimæssige, den opklarende indsats, og hvad er det for straffe, vi giver, hvad er det for signaler, vi sender til dem, som sidder og overvejer, om de skal begå en forbrydelse?
Og der kan vi altså se, at straf rent faktisk hjælper, og vi forventer også, at det vil komme til at gøre det her i et eller andet omfang.
Rent statistisk bliver det noget tyndt i kanten i forhold til det antal, vi taler om her, for sidste år var antallet af egentlige hjemmerøverier 22, så man kan sige: Hvor meget eller hvor lidt skal der til, for at vi kan sige, at det har en effekt?
Og der tror jeg nok, at det her vil sende nogle klare signaler om, at egentlige hjemmerøverier her i landet skal man holde sig fra.
Det kan overhovedet ikke betale sig.
Der sættes markant fokus på området.
Vi satser på at komme det til livs, og de, der begår dem og bliver taget i at begå dem, får nogle meget markante straffe.
Det her handler også om tryghed og sikkerhed for ofrene, for det betyder rigtig meget for os Konservative, at vi tager hånd om ofrene og deres tryghed og deres sikkerhed.
Og har det så ændret ved noget, mens den her regering har siddet?
Ja, det har det i allerhøjeste grad.
Statistikken taler igen sit eget klare og tydelige sprog, for den viser, at frygten for at blive udsat for en forbrydelse ligger på under 30 pct.
Så synes jeg også, man skal huske på, at det her forslag jo ikke kan stå alene.
Det skal selvfølgelig ses i sammenhæng med, at vi er i fuld gang med at lave nogle indbrudspakker, hvormed vi går ind og forebygger med nogle præventive tiltag, der sørger for, at det er bedre mennesker, der kommer ud af fængslerne, end der sættes ind i fængslerne.